รัฐบาลไทย-ข่าวทำเนียบรัฐบาล-“มนพร” ร่วมคณะนายกฯ ติดตามการบริหารจัดการน้ำ การแก้ไขปัญหาน้ำท่วมน้ำแล้งในพื้นที่ “ร้อยเอ็ด - กาฬสินธุ์”
วันอาทิตย์ที่ 3 มีนาคม 2567
“มนพร” ร่วมคณะนายกฯ ติดตามการบริหารจัดการน้ํา การแก้ไขปัญหาน้ําท่วมน้ําแล้งในพื้นที่ “ร้อยเอ็ด - กาฬสินธุ์”
....
นางมนพร เจริญศรี รัฐมนตรีช่วยว่าการกระทรวงคมนาคม เปิดเผยว่า วันนี้ (2 มีนาคม 2567) ได้เข้าร่วมคณะตรวจราชการของ นายเศรษฐา ทวีสิน นายกรัฐมนตรี ในการลงพื้นที่ตรวจราชการ ณ จังหวัดร้อยเอ็ดและกาฬสินธุ์ เพื่อติดตามการบริหารจัดการน้ํา การแก้ไขปัญหาน้ําท่วมน้ําแล้ง การแก้ไขปัญหาพนังกั้นลําน้ําชีทรุดตัว การพัฒนาพื้นที่ให้เป็นแลนด์มาร์ค (Landmark) และจุดแวะพักของจังหวัดกาฬสินธุ์ บริเวณบึงอร่าม อําเภอยางตลาด เพื่อสร้างมูลค่าและโอกาสทางเศรษฐกิจ พร้อมรับฟังปัญหาของประชาชนในพื้นที่และหน่วยงานที่เกี่ยวข้อง
นางมนพร กล่าวว่า รัฐบาลให้ความสําคัญกับการบริหารจัดการน้ําอย่างเป็นระบบ เพื่อให้มีน้ําเพียงพอสําหรับการอุปโภคบริโภคของประชาชน ภาคการเกษตร อุตสาหกรรม การท่องเที่ยว การรักษาระบบนิเวศ รวมทั้งการแก้ไขปัญหาน้ําท่วมน้ําแล้ง จากการลงพื้นที่ติดตามการแก้ไขพนังกั้นลําน้ําชีทรุดตัว บนถนนทางหลวงชนบท สาย กส.4073 ช่วง กม 2+300 บ้านโนนแดง อําเภอฆ้องชัย จังหวัดกาฬสินธุ์ พบว่ามีสาเหตุเกิดจากกระแสน้ําชีกัดเซาะตลิ่ง ทําให้ลาดคันทางช่วงติดกับแม่น้ําพังทลายเสียหายยาวประมาณ 100 เมตร จําเป็นต้องแก้ไขอย่างเร่งด่วน ซึ่งแขวงทางหลวงชนบทกาฬสินธุ์ได้ดําเนินการซ่อมแซมเสริมความแข็งแรงของคันทางชั่วคราว เพื่อป้องกันตลิ่งพังทลายจากการกัดเซาะของกระแสน้ําและรองรับน้ําชีล้นตลิ่งในช่วงฤดูฝนปี 2567 นี้
ทั้งนี้ กระทรวงคมนาคมมีแผนดําเนินโครงการแก้ไขปัญหาคันทางพังทลายและป้องกันน้ําท่วม ถนนสาย กส.4073 แยก ทล.2367 – บ้านสีถาน อําเภอฆ้องชัย จังหวัดกาฬสินธุ์ โดยเตรียมเสนอของบประมาณปี 2568 เพื่อก่อสร้างเขื่อนป้องกันการกัดเซาะตลิ่งแม่น้ําชี ระยะทาง 425 เมตร และโครงการก่อสร้างยกระดับผิวจราจร ถนนสาย กส.4073 แยก ทล.2356 – บ้านสีถาน อําเภอฆ้องชัย กมลาไสย และร่องคํา จังหวัดกาฬสินธุ์ โดยกรมทางหลวงชนบทอยู่ระหว่างการสํารวจออกแบบ และจะเสนอของบประมาณก่อสร้างในปี 2569 เพื่อยกระดับผิวจราจรเพิ่มขึ้นอีกประมาณ 0.60 เมตร เนื่องจากระดับผิวจราจรเดิมต่ํากว่าระดับน้ําสูงสุดปี 2554 ในช่วงฤดูน้ําหลาก ระดับในแม่น้ําชีจึงเอ่อล้นไหลข้ามพนังกั้นน้ําเข้าท่วมพื้นที่เกษตรกรรม ชุมชน และบ้านเรือนได้รับความเสียหายเป็นจํานวนมาก
นางมนพร กล่าวเพิ่มเติมว่า จังหวัดร้อยเอ็ดและกาฬสินธุ์มีอัตราการขยายตัวด้านเศรษฐกิจสูง การค้า การลงทุนและการท่องเที่ยวมีแนวโน้มเพิ่มขึ้นทุกปี ส่งผลให้มีความต้องการเดินทางในโครงข่ายทางหลวงสูงขึ้น ประกอบกับเป็นพื้นที่ที่มีแนวเส้นทางระเบียงเศรษฐกิจสายตะวันออก - ตะวันตก (East West Economic Corridor : EWEC) พาดผ่าน เชื่อมโยงการเดินทาง การขนส่งสินค้าจากเมียนมา - สปป.ลาว - ไทย - เวียดนาม จึงต้องเตรียมความพร้อมด้านโครงข่ายคมนาคมเพื่อรองรับปัญหาการจราจรและขนส่งสินค้าในอนาคต ตามนโยบายส่งเสริมและพัฒนาระบบโครงข่ายถนนให้ครอบคลุมความต้องการเดินทางของประชาชน ช่วยลดระยะเวลาเดินทาง ลดต้นทุนขนส่งและมีโครงข่ายที่ส่งเสริมภาคเกษตร การท่องเที่ยว การค้า การลงทุน แหล่งอุตสาหกรรมและสามารถบูรณาการกับระบบขนส่งได้ในทุกมิติ
นอกจากนี้ กระทรวงคมนาคมมีแผนดําเนินโครงการก่อสร้างทางเลี่ยงเมืองกาฬสินธุ์ (ด้านเหนือ) ระยะทาง 22.042 กิโลเมตร ปัจจุบันได้แนวเส้นทางพร้อมสํารวจและออกแบบโครงการฯ แล้วเสร็จ เตรียมเสนอของบประมาณปี 2568 เพื่อจ้างศึกษาผลกระทบสิ่งแวดล้อม (EIA) และของบประมาณก่อสร้างในปี 2570 วงเงินงบประมาณ 4,400 ล้านบาท เมื่อโครงการฯ แล้วเสร็จจะเกิดการเชื่อมโยงโครงข่ายระบบคมนาคมรอบเมืองกาฬสินธุ์ที่มีความสมบูรณ์ สะดวก รวดเร็ว ลดปัญหาการจราจรติดขัดในเขตเมือง รองรับอัตราการขยายตัวด้านเศรษฐกิจ การค้า การลงทุน และการท่องเที่ยวในอนาคต